Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 1 Pv 622/12/6613	Žiar nad Hronom, 7.2.2013
EEČ : 2-52-36-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Žiar nad Hronom
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
že si v období od mesiaca marec 2011 doposiaľ v Jastrabej a  inde ako otec mal. dcéry XXXXX, nar. XXXXX, bytom u matky, riadne a včas neplnil vyživovaciu povinnosť, hoci mu táto vyplýva priamo zo Zákona o rodine a ktorá mu bola okrem iného uložená rozsudkom Okresného súdu Žiar nad Hronom, sp. zn. 7C 12/2009 zo dňa 09.02.2009, právoplatným dňa 23.02.2009, na základe ktorého bol povinný prispievať na jej výživu sumou 83,-EUR mesačne, počnúc mesiacom nasledujúcim po právoplatnosti uvedeného rozsudku, vždy do 25. dňa v mesiaci vopred k rukám matky, čím mu takto vznikol po dobrovoľnej úhrade v sume 1.526,-EUR, za vyššie uvedené obdobie, počas ktorého pracoval a riadne a včas neuhradil výživné, dlh na výživnom voči Eve Minkovej, nar. XXXXX, trvale bytom Trnava Hora- Kľačany, XXXXX vo výške 549,- EUR,
lebo zanikla trestnosť činu
Odôvodnenie:
Uznesením povereného príslušníka Policajného zboru, Obvodného oddelenia PZ v Žiari nad Hronom, sp. zn. ORP-1112/ZH-ZH-2012 zo dňa 11.11.2012 bolo podľa § 199 ods. 1 Trestného poriadku začaté trestné stíhanie a zároveň podľa § 206 ods. 1 Trestného poriadku vznesené obvinenie XXXXX pre prečin zanedbania povinnej výživy podľa § 207 ods. 1 Trestného zákona, ktorého sa mal dopustiť na tom skutkovom základe, že si v období od mesiaca marec 2011 doposiaľ v Jastrabej a  inde ako otec mal. dcéry XXXXX, nar. XXXXX, bytom u matky, riadne a včas neplnil vyživovaciu povinnosť, hoci mu táto vyplýva priamo zo Zákona o rodine a ktorá mu bola okrem iného uložená rozsudkom Okresného súdu Žiar nad Hronom, sp. zn. 7C 12/2009 zo dňa 09.02.2009, právoplatným dňa 23.02.2009, na základe ktorého bol povinný prispievať na jej výživu sumou 83,-EUR mesačne, počnúc mesiacom nasledujúcim po právoplatnosti uvedeného rozsudku, vždy do 25. dňa v mesiaci vopred k rukám matky, čím mu takto vznikol po dobrovoľnej úhrade v sume 1.526,-EUR, za vyššie uvedené obdobie počas ktorého pracoval a riadne a včas neuhradil výživné, dlh na výživnom voči Eve Minkovej, nar. XXXXX, trvale bytom Trnava Hora- Kľačany, XXXXX vo výške 447,- EUR.

Tu je potrebné poukázať na skutočnosť, že ku dňu vznesenia obvinenia bol dlh na výživnom vo výške 447,-EUR, avšak tento každý mesiac, konkrétne k 25. dňu v mesiaci narastá o bežné výživné vo výške 83,-EUR.

Obvinený XXXXX v prípravnom konaní uviedol, že si je vedomý vyživovacej povinnosti voči svojej dcére. Poukázal na skutočnosť, že nie vždy sa mu podarilo zaplatiť výživné tak, ako bolo potrebné a to v dôsledku toho, že zmenil prácu, v ktorej má nižší príjem, ako v predošlej. Na záver uviedol, že celá situácia ho veľmi mrzí a dlžnú sumu  sa bude snažiť čo najskôr zaplatiť.

Vo veci bola vypočutá svedkyňa- poškodená XXXXX, ktorá uviedla, že jej bývalý manžel si v období od mesaica marec roku 2011 doposiaľ neplní vyživovaciu povinnosť riadne a včas, pričom do mesiaca december 2012 vrátane, jej mal uhradiť sumu 1.992,-EUR, avšak uhradil len 1.526,-EUR.

Dňa 17.01.2013 podal poverený príslušník PZ, Obvodného oddelenia PZ v Žiari nad Hronom návrh na podanie obžaloby, pričom po preskúmaní vyšetrovacieho spisu som zistila, že doterajšie výsledky dokazovania odôvodňovali možnosť začatia konania o dohode o vine a treste, vzhľadom na uvedené bol stanovený termín konania dohody na deň 08.02.2013.

Obvinený sa dostavil dňa 06.02.2013 na tunajšiu prokuratúru  za účelom oznámenia, že uhradil dlžné výživné v celom rozsahu, pričom zároveň predložil o úhrade výpisy z bankového účtu. Dňa 28.01.2013 vložil obvinený po dohode so svedkyňou poškodenou v hotovosti, na účet vedený na meno XXXXX XXXXX sumu 300,-EUR a dňa 06.02.2013 sumu 250,-EUR. 

Nakoľko je zrejmé, že obvinený dlhoval svedkyni poškodenej výživné vo výške 549,-EUR EUR, bola za účelom preverenia skutočnosti, či došlo k úhrade dlžného výživného v celom rozsahu, kontaktovaná svedkyňa poškodená XXXXX, ktorá potvrdila úhradu výživného v celom rozsahu.

Podľa § 86 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

Vzhľadom na skutočnosť, že obvinený XXXXX dodatočne splnil svoju povinnosť, teda uhradil celú dlžnú sumu na výživnom a trestný čin nemal trvalo nepriaznivé následky, zanikla trestnosť trestného činu zanedbania povinnej výživy podľa § 207 ods. 1 Trestného zákona a preto bolo potrebné rozhodnúť tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Viera Lichá Valicová
prokurátorka